PUTEREA a semnalat anul trecut că tandemul militar Mihai Covaliu-George Boroi a „tocat” pe pierdere, în 6 ani, adică de când au fost cocoțați în fruntea forului olimpic român, nici mai mult, nici mai puțin decât 120.000.000 de euro de la COSR (Tandemul militar Covaliu-Boroi a „tocat” pe pierdere, în 6 ani, 120.000.000 de euro de la COSR).
Și obiceiul a fost continuat și anul trecut, iar datele de la Ministerul Finanțelor demonstrează că cei doi militari și-au făcut un titlul de glorie prin îngroparea COSR în …pierderi.
Potrivit datelor furnizate de Ministerul Finanțelor, COSR a avut în 2023 cheltuieli de 125.331.603 de lei, adică de circa 25.600.000 de euro. Însă, veniturile au fost mai mici decât cheltuielile deși a pompat și Guvernul ceva bani în COSR și, ca atare, forul olimpic românesc a înregistrat anul trecut pierderi de 3.095.430 de lei, adică de vreo 620.000 de euro.
Practic, din 2017 și până azi, COSR, condus de tandemul militar Mihai Covaliu-George Boroi, a raportat la Ministerul Finanțelor, an de an, pierderi tot mai mari, deși numărul de angajați a fost același, adică 77. Astfel, cei doi zmei olimpici, Covaliu și Boroi, au ”tocat”, în șapte ani, peste 145.000.000 de euro, din care trei sferturi au provenit de la bugetul de stat, și chiar ar putea face un parastas de șapte ani pentru o asemenea performanță!